পৃথক রাজ্যের দাবিতে নিউ কোচবিহার স্টেশনে রেল অবরোধ করলেন গ্রেটার কোচবিহার পিপলস অ্যাসোসিয়েশনের (জিসিপিএ) কর্মীরা। এদিন রাত পর্যন্ত সেই অবরোধ ওঠেনি। খাবার এবং পানীয় জলের অভাবে পশ্চিমবঙ্গ এবং অসমের বিভিন্ন স্টেশনে দুর্ভোগে পড়েছেন যাত্রীরা। সন্ধ্যার পর খাবারের সংকট দেখা দেয়। কালোবাজারি শুরু হয় পানীয় জল, খাবার নিয়ে। এদিন রাতে আন্দোলনকারীদের দফায় দফায় বৈঠক করেও প্রশাসন কোনও সমাধানসূত্র বার করতে পারেনি। জিসিপিএ নেতা বংশীবদন বর্মন জানান, কেন্দ্রীয় স্বরাষ্ট্রমন্ত্রকের কোনও প্রতিনিধি না আসা পর্যন্ত আন্দোলনে চলবে। পৃথক রাজ্যের দাবিতে এই আন্দোলন নিয়ে অবশ্য সতর্ক রয়েছে প্রশাসন। এক পুলিশকর্তার বক্তব্য, পশ্চিমবঙ্গ এবং অসমের বিধানসভা নির্বাচনের দিকে তাকিয়েই ফের পৃথক রাজ্যের দাবিতে আন্দোলন শুরু হয়েছে। এদিনের অবরোধে দীর্ঘক্ষণ আটকে পড়ে গুয়াহাটি-দিল্লি রাজধানী এক্সপ্রেস, তিস্তা-তোর্সা এক্সপ্রেস, কামরূপ এক্সপ্রেস-সহ ২০টি দূরপাল্লার ট্রেন। আটকে পড়ে কয়েকটি লোকাল ট্রেনও। কার্যত বিচ্ছিন্ন হয়ে যায় বাংলা-অসম রেল যোগাযোগ। কয়েকটি ট্রেনের যাত্রাপথ ঘুরিয়ে পরিস্থিতি সামাল দেওয়ার চেষ্টা করেন রেল কর্তৃপক্ষ।